**MEGÁLLAPODÁS TERVEZET**

amely létrejött egyrészről **Vidékfejlesztési Minisztérium** (1055 Budapest, Kossuth tér 11., törzsszáma: …………………….) képviseli Dr: Fazekas Sándor mint Átadó fél (a továbbiakban: **Átadó fél** )

másrészről **Békés Megyei Önkormányzat** (5600 Békéscsaba, Derkovits sor 2. törzskönyvi azonosító száma: 725053) képviseli Farkas Zoltán elnök mint Átvevő fél (továbbiakban: **Átvevő fél**)

között alulírott helyen és időben az alábbi feltételekkel:

1. Jelen megállapodás tárgya a VM ASzK Szakképző Iskola - Bethlen Gábor Szakképző Iskola és Kollégium, Gyomaendrőd (5500 Gyomaendrőd, Hősök útja 40.), valamint a **VM ASzK Szakképző Iskola – VM Középiskola, Mezőgazdasági Szakképző Iskola és Kollégium, Kétegyháza (5741 Kétegyháza, Gyulai út 6.) - a továbbiakban: tagintézmények -** által ellátott közoktatási feladatok átadása-átvétele és az azt megelőző kötelezettségek rendezése.
2. A Vidékfejlesztési Minisztérium a 2011. május hó 31. napján kelt, KOF/809/21/2011. ikt. sz. levelében úgy nyilatkozott, hogy a VM Kelet-magyarországi Agrár-szakképző Központ, Mezőgazdasági Szakképző Iskola és Kollégium, Jánoshalma – a továbbiakban: Intézmény - alapító okiratában az 1) pontban meghatározott tagintézményekben ellátott közoktatási feladatokat átadja Átvevő félnek.
3. Az átadás-átvétel 2011. augusztus hó 31. napjával történik.
4. A felek megállapodnak abban, hogy a feladatátadás-átvétel időpontjától kezdődően a közoktatásról szóló 1993. évi LXXIX. törvény 88. § (9) bekezdése alapján az átadott feladat ellátását szolgáló vagyont Átadó ingyenesen használatra átengedi, melyhez az Magyar Nemzeti Vagyonkezelő Zrt., illetőleg a Nemzeti Földalapkezelő Szervezet előzetes egyetértése szükséges. Átvevő fél vállalja, hogy az ingatlan és ingó vagyon használata során a jó gazda gondosságával jár el.
5. A jelenleg oktatási célra használt, ingyenesen használatba adásra kerülő ingatlanok adatait az 1. sz. melléklet tartalmazza.
6. Az ingatlanhoz tartozó üzemeltetési és fenntartási költségek 2011. augusztus 31. napjáig az Átadó felet terhelik.
7. Az ingatlanok műszaki állapotáról Átvevő fél és Átadó fél együttesen készít állapotfelmérést, amelyet legkésőbb 2011. augusztus 31-ig elkészítenek és jelen megállapodáshoz annak 2. sz. mellékleteként csatolnak.
8. Az Átadó fél a feladatellátáshoz használt ingóságokat az Átvevő fél, illetve annak a feladatot ellátó intézménye részére 2011. augusztus 31. napjával leltár szerint használatba adja. A leltár jelen megállapodás 2. sz. mellékleteként csatolásra kerül. A leltározásra 2011. augusztus 31-ig kerül sor az Átadó fél, az Átvevő fél és az Intézmény részvételével.
9. Felek rögzítik, hogy a jelen megállapodásban megjelölt ingatlanra és ingóságokra a teljes körű vagyon- és felelősségbiztosítás Átvevő felet terheli, 2011. augusztus hó 31. napjától kezdődően. Az Átvevő fél nem vállal felelősséget olyan károkért, amelyek az eszközök átadás előtti meghibásodásából keletkeznek, ezen károkért az Átadó fél felel. Az Átadó fél felel azért, hogy nincs az ingatlannak, illetve az ingóságoknak olyan hibája, hiányossága, harmadik személynek olyan joga, amely a rendeltetésszerű használatot gátolná vagy megakadályozná.
10. Átvevő fél a feladatellátáshoz használatba átvett vagyontárgyakat elsősorban a tagintézmények átvételkori szakmastruktúrájához igazodó oktatási-nevelési és ehhez kapcsolódó célra használhatja, melynek során köteles állagát a jó gazda gondosságával megóvni.
11. Átvevő fél vállalja a tanulók által megkezdett képzések változatlan formában való befejezését, illetve a 2011/2012. tanévben az egyes évfolyamokban indult osztályok felmenő rendszerben való megtartását.
12. Az Átadó fél és Átvevő fél megállapodnak abban, hogy a megállapodásban foglalt feladatellátáshoz kapcsolódó tanulói létszámváltozás miatti állami támogatási előirányzatok az államháztartásról szóló 1992. évi XXXVIII. törvény pótigénylési időszakában (határidő:2011. 07. 31.) teljesítendő.
13. Átadó fél vállalja, hogy a tagintézmények éven belüli és éven túli kötelezettségvállalásait legkésőbb 2011. július 15. napjáig véglegesíti. A tényleges átadás napjáig új kötelezettséget a feladat ellátását szolgáló vagyon terhére, a tárgyban jelölt feladat átadásáról szóló döntés meghozatalától kezdődően, csak az Átvevő fél írásbeli hozzájárulásával vállalhat az Intézmény. Ez alól kivételt képeznek a folyamatban lévő pályázatokkal kapcsolatos, az átadás-átvételt érintő kötelezettségvállalások, amelyre vonatkozó egyeztetéseken az Átvevő fél tanácskozási joggal részt vesz. .
14. Átadó fél a tagintézmények átadásával összefüggésben az Átvevő fél részére többlettámogatást nem ad át sem az átadás évében, sem az azt követő években.
15. Az Átadó fél a tagintézmények tartozásállományáról 2011. augusztus 31. napján kimutatást készít az Átvevő fél részére. A tartozás állomány rendezéséért az Átvevő fél kötelezettséget vállal a feladat átvétellel érintett intézmények gazdálkodásából származó, realizálódó bevételei terhére.
16. A tagintézmények munkavállalóinak tekintetében teljes körű munkáltatói jogutódlás áll be az Mt. 85/A. §-a alapján, azaz az Átvevő fél minden munkavállalót munkaviszonya jogfolytonossága biztosításával átvesz és továbbfoglalkoztat a nyugellátásban részesülő munkavállalók kivételével.
17. Átvevő fél vállalja, hogy a tagiskolákban hagyományokkal rendelkező képzéseket fenntartja kivéve, ha rajta kívül álló okok a vállalást lehetetlenné teszik.
18. A tagintézményeket érintett pályázatokról és az azokban vállalt kötelezettségekről Átadó fél 2011. augusztus 31-ig tételes kimutatást készít és átadja Átvevő félnek. Az átadás-átvétel kapcsán a pályázatok nem teljesítése esetén felmerülő visszafizetési kötelezettségek az Átvevő felet terhelik. A folyamatban lévő pályázatokkal kapcsolatos részteljesítésekre vonatkozó esetleges hiányosságokból adódó kötelezettségek az Átvevő felet nem terhelik.
19. A tagintézményeket érintő szakképzési hozzájárulásokról az Átadó fél 2011. augusztus 31-ig tételes kimutatást készít és átadja az Átvevő félnek. Az Átvevő fél kötelezettsége a 11/2008. (VII. 22) SZMM rendelet alapján az átadás-átvételből adódó adatszolgáltatás teljesítése, az átadás-átvétel kapcsán ezen okból felmerülő visszafizetési kötelezettségek az Átvevő felet terhelik. A szakképzési hozzájárulások felhasználásával kapcsolatos felelősség az Átadó félt terhelik 2011. augusztus 31-ig.
20. Az Intézmény átszervezése okán mindkét fél feladata a változásból eredő törzskönyvi nyilvántartást érintő módosítások átvezetése iránti intézkedések megtétele, amely feltétele a normatív hozzájárulások és támogatások előirányzatai módosításának.
21. A felek megállapodnak abban, hogy a jelen megállapodásban nem szabályozott, de a feladatátadással kapcsolatos egyéb kérdésekről (mint pl.: folyamatban lévő perek, a tagintézmények irattárának**,** valamint a folyamatban lévő és az el nem intézett iratoknak jegyzék szerinti átadása, vagyon átadása, tanulói jogviszony folytonossága) legkésőbb 2011. augusztus 31-ig jelen megállapodás alapján külön szerződésben rendelkeznek.
22. Az Átvevő fél és az Átadó fél kinyilvánítja azt a szándékát, hogy amennyiben előre nem látott rendkívüli körülmények adódnak 2011. augusztus 31-ig, akkor visszalépnek a feladat átadás-átvételtől, és jelen megállapodást megszűntetik.
23. A Felek megállapodnak abban, hogy vitáikat elsődlegesen tárgyalásos úton kívánják rendezni. Amennyiben vagyoni ügyek tekintetében a felek között olyan vitás kérdés keletkezne, amelyben egymással nem tudnak megegyezni, úgy – hatáskörtől függően – kikötik a Gyulai Városi Bíróság, illetve a Békés Megyei Bíróság kizárólagos illetékességét.
24. Az itt nem szabályozott kérdésekben elsősorban a helyi önkormányzatokról szóló 1990. évi LXV. törvény, a közoktatásról szóló 1993. évi LXXIX. törvény, az államháztartásról szóló 1992. évi XXXVIII. törvény, az államháztartás működési rendjéről szóló 292/2009. (XII. 19.) Korm. rendelet és a Polgári Törvénykönyvről szóló 1959. évi IV. törvény rendelkezései az irányadóak.

A Felek jelen megállapodást elolvasták és értelmezték, és azt mint akaratukkal mindenben megegyezőt, jóváhagyólag és saját kezűleg aláírták.

Budapest, 2011. …………. Békéscsaba, 2011. ……….….

Átadó fél Átvevő fél

Vidékfejlesztési Minisztérium Békés Megyei Önkormányzat

Képviseli: Dr. Fazekas Sándor Képviseli: Farkas Zoltán

miniszter elnök

Budapest, 2011. …………. Békéscsaba, 2011. ……….….

Ellenjegyzem: Ellenjegyzem:

…………………………………. ……………….……………..